**“Демократична България” ще предложи предизборна коалиция на Петков и Василев**

“Демократична България” ще предложи на формацията на Кирил Петков и Асен Василев сформирането на предизборна коалиция, съобщи съпредседателят на обединението Христо Иванов. Той уточни, че това означава общо явяване на парламентарните избори на 14 ноември с общи листи.

“Очакваме да имаме доста сериозен разговор с колегите от “Промяната продължава” и ще поставим темата сериозно да обсъдим възможности за съвместно явяване на тези избори”, заяви той в предаването “Лице в лице” по bTV.

“Това изглежда като сериозен сценарий, в който без да позволим разпиляване на гласове да направим не просто аритметичен сбор, а да получим мощен синергичен ефект. Можем да покажем на хората това, което толкова много им липсва. Изначално да направим заявка, че можем изграждаме мостове и да договаряме коалиция”, добави той.

Според Христо Иванов една предварително договорена коалиция между силите, заявили желание за промяна, ще позволи получаването на мандат за управление.

“Очакваме да има мощен синергичен ефект и да надгради това, което имаме като социологически изследвания. Хората го очакват. Така ще имаме шанс да поискаме първото място. Ключовото е кой ще получи мандата, кой ще може наистина  да наложи дневния ред на промяната и да го отстоява технологично”, заяви той.

“Тук е моментът, в който можем да покажем, че можем да намерим решения. Ако можем да се разберем за перспектива, за ясна надежда на българските граждани и им покажем, че ще има голяма консолидация, сигурен съм, че това послание ще привлече много повече гласоподаватели. Това ще бъде добра платформа да преодоляваме други различия”, добави той.

Христо Иванов приветства появата на нови лица в политиката като признак за здравословното състояние на една демокрация. Според него главният въпрос е как те да обединят сили в осъществяването на промяната.

“Никой не може да бъде монополист на идеята за промяна. Винаги има място за още играчи. Въпросът е как структурираме помежду си съотношенията, че да гарантираме, че промяната ще се случи, а няма да бъдем вкарани така в ситуация, в която губим тази енергия вътрешно”, заяви съпредседателят на “Демократична България”.

Според него в предишните два парламента енергията е останала затворена заради опитите да се изобрети политиката наново.

“В предишните два парламента енергията беше като змия, която си хапе опашката, вместо като стрела да простреля корупционния модел в сърцето. Загубихме два парламента в опити да открием колелото. Коалициите са ясен формат с ангажименти пред избирателите, така че хората да знаят за какво гласуват авансово. Важно е отрано да се поставят ангажиментите -  и помежду си, и към избирателите”, добави той.

“Демократична България” има дългогодишна история в налагането на дневния ред на промяната, според Христо Иванов.

“Много хора говорят за промяна, това не е просто дума. Промяната е дълга борба с един конкретен модел. Тя изисква много усилия. Много години сме налагали дневния ред на промяната и сме наясно, че има необходимост от последователни и устойчиви усилия”, заяви той.